b'\n_START_ARTICLE_\nVenstrekommunisme\n_START_SECTION_\nHovedtrekk\n_START_PARAGRAPH_\nRetningen er kjennetegnet ved en prinsipiell motstand mot \xc3\xa5 delta i valg og fagforeninger, samt nasjonale frigj\xc3\xb8ringskamper og anti-fascismen, forst\xc3\xa5tt som en ideologi som legger vekt p\xc3\xa5 felles front med sosialdemokratiet og borgerlig venstreside. I stedet vektla venstrekommunistene s\xc3\xa6rlig arbeiderr\xc3\xa5dene som revolusjon\xc3\xa6re organer. Selv om venstrekommunistene avviste at Proletariatets diktatur skulle v\xc3\xa6re et partidiktatur, vektla de det kommunistiske partiets rolle som katalysator for revolusjonen. Dette partiet skulle v\xc3\xa6re et mindretallsparti av utvalgte revolusjon\xc3\xa6re, ikke et masseparti._NEWLINE_Venstrekommunistene var jevnt over positive til den russiske revolusjonen og st\xc3\xb8ttet ogs\xc3\xa5 opp om Komintern i dens f\xc3\xb8rste \xc3\xa5r. Bruddet kom i 1920/21, og viktige faktorer bak dette var Lenins bok \xc2\xabVenstre\xc2\xbbkommunismen - en barnesjukdom, vedtaket i Komintern om Moskvatesene og den milit\xc3\xa6re aksjonen mot oppr\xc3\xb8ret i Kronsjtadt.\n_START_SECTION_\nForhold til syndikalismen\n_START_PARAGRAPH_\nVenstrekommunismen blir ofte satt i direkte sammenheng med syndikalismen, men dette er upresist. Str\xc3\xb8mningen vokste ut av den marxistiske bevegelsen, og den beholdt blant annet de sentrale marxistiske tesene om partiets rolle og n\xc3\xb8dvendigheten av \xc3\xa5 ta politisk makt. Det var kun innad i de tyske Unionen (kampgrupper p\xc3\xa5 arbeidsplassene) at syndikalistiske teorier slo rot, og da f\xc3\xb8rst etter at Det tyske kommunistiske arbeiderparti (KAPD) begynte \xc3\xa5 falle fra hverandre. De aller fleste venstrekommunistiske gruppene var kritiske til syndikalistisk strategi og teori generelt, samt til anarkistenes rolle i den spanske borgerkrigen.\n_START_SECTION_\nVidere lesning\n_START_PARAGRAPH_\nBourrinet, Philippe: The "Bordigist Current" (1912-1952). Italy, France, Belgium, USA._NEWLINE_Lenin, Vladimir I.: Radikalismen. Kommunismens barnesjukdom, 1969, Ny dag._NEWLINE_Pannekoek, Anton: Parti, r\xc3\xa5d, revolusjon, 1975, Pax.'